P6_TA(2006)0512

Rumæniens tiltrædelse

Europa-Parlamentets beslutning om Rumæniens tiltrædelse af Den Europæiske Union (2006/2115(INI))

Europa-Parlamentet,

- der henviser til traktat om Republikken Bulgariens og Rumæniens tiltrædelse af Den Europæiske Union [1], undertegnet den 25. april 2005,

- der henviser til alle sine beslutninger og betænkninger siden indledningen af udvidelsesprocessen, særlig den seneste beslutning af 14. juni 2006 om Bulgariens og Rumæniens tiltrædelse [2],

- der henviser til formandskabets konklusioner fra Det Europæiske Råds møde i Bruxelles den 15. og 16. juni 2006,

- der henviser til konklusionerne om udvidelsen fra samlingen i Rådet (almindelige anliggender og eksterne forbindelser) den 17. oktober 2006,

- der henviser til Kommissionens tilsynsrapport af 26. september 2006 om Rumænien (KOM(2006)0549) og til dens tidligere tilsynsrapporter,

- der henviser til brevveksling mellem Europa-Parlamentets formand og Kommissionens formand om fuld inddragelse af Europa-Parlamentet i enhver overvejelse om eventuel aktivering af en af beskyttelsesklausulerne i tiltrædelsestraktaten,

- der henviser til forretningsordenens artikel 45,

- der henviser til betænkning fra Udenrigsudvalget og udtalelser fra Udvalget om Borgernes Rettigheder og Retlige og Indre Anliggender og Udvalget om Kvinders Rettigheder og Ligestilling (A6-0421/2006),

A. der tilkendegiver, at Rumæniens tiltrædelse af Den Europæiske Union udgør en stor historisk begivenhed, som er ledsaget af en grundlæggende ændring af de økonomiske, sociale og civile forhold i landet, og at tiltrædelsen vil få en positiv virkning for både Rumæniens befolkning og Den Europæiske Unions udvikling og samhørighed,

B. der fremhæver, at Rumæniens integrering i Den Europæiske Union vil bidrage til stabilitet og fremgang i Sydøsteuropa,

C. der understreger, at Rumæniens indtræden i Den Europæiske Union vil styrke den politiske og kulturelle dimension af den europæiske integrationsproces,

D. der fastslår, at den første etape af den femte udvidelse i 2004 har haft gavnlige følgevirkninger for både de gamle og de nye medlemsstater, og at det samme givet vil blive tilfældet med den nuværende etape, som vil fuldende den femte udvidelse,

E. der anfører, at det kan konstateres, at der er sket betydelige forbedringer siden Kommissionens tilsynsrapport fra maj 2006, som det fremgår af den sidste rapport af 26. september 2006,

F. der gør opmærksom på, at Rumænien fortsætter sine bestræbelser på at opfylde betingelserne i tiltrædelsestraktaten for at blive medlem af EU den 1. januar 2007 sammen med Bulgarien, og minder om, at Europa-Parlamentet altid har støttet en samtidig tiltrædelse af de to lande,

1. lykønsker Kommissionen med den seriøsitet og grundighed, der præger hele det arbejde, den har udført for at følge de reformer, Rumænien har gennemført;

2. lykønsker Rumænien og glæder sig til landets tiltrædelse den 1. januar 2007; glæder sig også til ankomsten af landets 35 medlemmer af Europa-Parlamentet, dets nye kommissionsmedlem og dets EU-tjenestemænd i de forskellige institutioner og udtrykker sin anerkendelse af det fremragende arbejde, som de rumænske observatører har udført i Europa-Parlamentet siden september 2005;

3. understreger, at denne udvidelse af Den Europæiske Union som de tidligere udvidelser afspejler ideerne om europæisk enhed og europæisk solidaritet, og at den er til fordel for alle parter og gør det muligt at fremme værdier som demokrati, lighed, pluralisme og ikke-forskelsbehandling;

4. finder det glædeligt, at Kommissionen i sin rapport af 26. september 2006 har anbefalet en samtidig tiltrædelse af Bulgarien og Rumænien;

5. glæder sig over de store fremskridt, Rumænien har gjort siden den forrige rapport fra maj 2006, og tilslutter sig derfor, at den 1. januar 2007 er foreslået som dato for landets tiltrædelse, men erindrer de rumænske myndigheder om, at de må fortsætte reformprocessen efter tiltrædelsen med uformindsket fart;

6. bifalder Rumæniens bestræbelser på at sikre, at der gennemføres en lang række reformer med henblik på tiltrædelsen, og lykønsker de rumænske myndigheder med de mange fremskridt, der er gjort på meget kort tid;

7. minder om, at reformprocessen er til gavn for Rumænien i forbindelse med landets tiltrædelse af EU, og at den bidrager til at øge den økonomiske velstand og sikkerheden for landet;

8. bemærker, at der er gjort betydelige fremskridt på de områder, hvor der i Kommissionens rapport fra maj 2006 blev krævet øjeblikkelig handling: reform af retsvæsenet, bekæmpelse af korruption, oprettelse af betalingsorganer og det integrerede forvaltnings- og kontrolsystem, TSE og kompabilitet mellem afgiftsopkrævningssystemerne;

9. konstaterer med tilfredshed, at Rumænien har en levedygtig markedsøkonomi med en vækstrate på næsten 7% af BNP og en arbejdsløshed på omkring 5,5 %;

10. opfordrer medlemsstaterne til at åbne deres arbejdsmarkeder for rumænske arbejdstagere fra den 1. januar 2007 i overensstemmelse med princippet om arbejdskraftens fri bevægelighed, som er forankret i fællesskabssretten;

11. understreger, at det må sikres, at den forventede bevillingsomlægning som følge af overførsler fra EU og den nødvendige medfinansiering fra Rumæniens side ikke udelukkende sker på bekostning af de sociale udgifter eller fører til nedskæringer i de sociale ydelser;

12. tilskynder den rumænske regering til at styrke det gennemførte reformarbejde og de rumænske myndigheder til at øge deres indsats, især på områderne beskyttelse af børn, integration af mindretal - navnlig roma-mindretallet og det ungarske mindretal - og behandling af psykisk syge; opfordrer i den forbindelse Rumænien til straks at rette op på den mangelfulde opfyldelse af de krav, som var indeholdt i Kommissionens generelle tilsynsrapporter fra 2005 og 2006 og i Parlamentets beslutninger fra 2004 og 2005;

13. noterer sig, at der er gjort fremskridt for mindretalssamfundene siden Kommissionens rapport fra maj 2006; minder om, at Parlamentets holdning til mindretallenes situation i Rumænien er baseret på principperne om respekt for, anerkendelse af og støtte til mindretalsgrupper og på udryddelse af enhver form for vold og diskrimination rettet mod dem; ønsker, at loven om mindretal godkendes så hurtigt som muligt under overholdelse af alle politiske kriterier; bemærker, at Det Europæiske Observationscenter for Racisme og Fremmedhad efter Rumæniens tiltrædelse vil fortsætte med at overvåge indsatsen til bekæmpelse af racisme og den forskelsbehandling, der udspringer heraf, således som centret gør i alle EU's medlemsstater;

14. for roma-mindretallet: tilskynder de rumænske myndigheder til at styrke det reformarbejde, de har gennemført til beskyttelse mod institutionel vold, til forbedring af levestandarden og til fremme af adgangen til arbejdsmarkedet og sundhedssystemet, ved at afsætte tilstrækkelige økonomiske midler hertil;

15. for det ungarske mindretal: opfordrer de rumænske myndigheder til at tage hensyn til det ungarske mindretals forventninger i overensstemmelse med nærhedsprincippet og princippet om kulturel selvforvaltning, ved især at afsætte tilstrækkelige økonomiske midler til forbedring af uddannelsesstandarden;

16. foreslår, at Udvalget om Borgernes Rettigheder og Retlige og Indre Anliggender fører tilsyn med reformindsatsen fra den 1. januar 2007, når det gælder adoption og beskyttelse af børn i Rumænien;

17. udtrykker bekymring over det alvorlige og vedvarende problem med vold mod kvinder, som udmønter sig i handel med og seksuel udnyttelse af kvinder både inden for og uden for landets grænser (800000 ofre årligt) og i vold i hjemmet, og opfordrer regeringen til at træffe de nødvendige foranstaltninger til løsning af dette problem, nærmere betegnet forebyggelse, bevidstgørelse og modforholdsregler i samarbejde med befolkningen, de relevante ngo'er, retsvæsenet og politiet på regionalt, nationalt og internationalt plan;

18. gør opmærksom på, at Rumænien er nødt til at fremskynde behandlingen af fordringer om tilbagegivelse af ejendom, som blev konfiskeret af det kommunistiske styre, navnlig ejendom, som tilhørte kirken eller lokalsamfundet, så manglende lovgivning ikke blokerer herfor; understreger, at det er nødvendigt at oprette en effektiv ejendomsfond for at nå dette mål;

19. kræver, at de rumænske myndigheder gør en yderligere indsats for at gennemføre miljølovgivningen, og opfordrer til konsultationer med nabolandene og nøje overholdelse af normerne i den relevante EU-lovgivning (f.eks. Europa-Parlamentets og Rådets direktiv 2006/21/EF af 15. marts 2006 om håndtering af affald fra udvindingsindustrien [3]), særlig i forbindelse med omfattende mineprojekter med betydelige miljøkonsekvenser, som det er tilfældet i Rosia Montana;

20. noterer sig, at Kommissionen har konstateret, at der siden rapporten fra maj 2006 er gjort store fremskridt på følgende tre områder, hvor det dog stadig er nødvendigt med en yderligere indsats:

- reform af retssystemet og bekæmpelse af korruption,

- absorbering og forvaltning af EU-landbrugsstøtten og strukturfondsmidlerne,

- anvendelse af fællesskabsretten på en række områder, der angår fødevaresikkerhed;

21. påpeger, at afslutning af reformen af retssystemet og bekæmpelse af korruption har afgørende betydning blandt de tre nævnte områder og derfor må helliges ganske særlig opmærksomhed af de rumænske myndigheder;

22. støtter Kommissionens indførelse af kontrol- og ledsageforanstaltninger med det formål at følge udviklingen på disse områder, bl.a. på grundlag af opstilling af særlige kriterier, og tilskynder kraftigt den rumænske regering til at træffe alle nødvendige forholdsregler for at indfri de tilkendegivne forventninger og dermed undgå, at beskyttelsesklausulerne bringes i anvendelse;

23. minder om, at der vil kunne anvendes overgangsordninger i de første tre år efter tiltrædelsen, og at tilsvarende foranstaltninger er blevet bragt i anvendelse under den seneste udvidelsesproces til gavn for alle berørte parter; ønsker, at disse ordninger kun finder anvendelse inden for ganske særlige områder, som er udpeget af Kommissionen, og kun for en begrænset periode; påpeger, at ordningerne til sikring af en korrekt gennemførelse af EU-politikkerne kun kan ophæves, når de kriterier, som Kommissionen har fastsat, er opfyldt i fuld udstrækning;

24. ser frem til den rapport, som Kommissionen har bebudet i juni 2007, om de fremskridt, Rumænien har gjort i arbejdet med reform af retssystemet og bekæmpelse af korruption; opfordrer Rumænien til at sætte alt ind på at gennemføre de rette foranstaltninger;

25. kræver, at Kommissionen systematisk holder Parlamentet orienteret om Rumæniens fremskridt i de kommende måneder, og at Parlamentet inddrages omhyggeligt i Kommissionens foreslåede tilsynsordning efter tiltrædelsen;

26. understreger, at den rumænske regering skal være klar over, at det er nødvendigt, at den udnytter den resterende tid fuldt ud til at fortsætte sine bestræbelser på at styrke de opnåede resultater;

27. opfordrer indtrængende de to resterende medlemsstater, som endnu ikke har ratificeret tiltrædelsestraktaten, til at gøre det så hurtigt som muligt;

28. opfordrer Kommissionen til at afsætte de nødvendige bevillinger til en informationskampagne, som skal forbedre offentlighedens vidensniveau i relation til Rumæniens (og Bulgariens) tiltrædelse;

29. pålægger sin formand at sende denne beslutning til Rådet og Kommissionen samt medlemsstaternes og Rumæniens regeringer og parlamenter.

[1] EUT L 157 af 21.6.2005, s. 11.

[2] "Vedtagne tekster", P6_TA(2006)0262.

[3] EUT L 102 af 11.4.2006, s. 15.

--------------------------------------------------